DRAMMEN: Drammens Tidende erfarte i juni at Jradi allerede da var enig med Hajduk Split om de personlige betingelsene i kontrakten. Den gang hadde han ingen kommentar.

– Ballen ligger hos Jostein Flo. Jeg tror de blir enige i løpet av ferien, sier Jradi på telefon til VG etter det forsmedelige tapet mot Kristiansund.

– Begge klubbene må bli enige. De prater sammen, og jeg venter på en avgjørelse, sier Bassel Jradi til Drammens Tidende tirsdag formiddag.

LES OGSÅ: – Så ut som vi var fornøyde på 1–0

Skal til Spania

Midtbanespilleren, som har blomstret opp etter at trener Bjørn Petter Ingebretsen gjorde comeback, er nå klar for en liten ferie.

– Jeg reiser hjem til Danmark i dag, også skal jeg videre til Marbella i Spania på fredag. Det skal bli godt med litt ferie. Der skal jeg holde formen ved like og slappe av, forteller Jradi.

I fjor vartet 24-åringen opp med 17 målpoeng (ti scoringer og sju målgivende pasninger) for Strømsgodset i Eliteserien. I fjor sommer forlenget han kontrakten med SIF ut 2018-sesongen.

LES OGSÅ: Fikk som fortjent

Stille fra Flo

– Bassel har vært hot i markedet i dette vinduet. Han er allerede attraktiv ute i Europa, og på det riktige tidspunktet kommer han til å ta steget ut i en større liga. Men først skal Bassel fortsette utviklingen her hos oss. Vi kommer til å få mye glede av Bassel fremover, sa sportssjef Jostein Flo til Drammens Tidende da.

Tirsdag formiddag svarte SIFs sportssjef ikke på Drammens Tidendes henvendelser på telefon og SMS.

LES OGSÅ: Fotballekspert om Godset: – Vaklende, usikkert, tamt og planløst

– En drøm

Midtbanespilleren har lenge hatt et ønske om å komme seg videre i karrieren. Det har han vært ærlig om tidligere.

– Det er en drøm jeg har hatt hele livet. Jeg har hatt muligheten tidligere i livet, men jeg har ikke vært mentalt klar. Nå er jeg det, sier Jradi til VG.

Jradi kom fra FC Nordsjælland til Drammen i 2014. Etter å ha fått lite spilletid under både David Nielsen og Bjørn Petter Ingebretsens forrige periode, var han på utlån til Lillestrøm i 2016.